Foto: Guliver Getty Images

Vor exista foarte multe firme care nu vor majora salariile brute, după trecerea contribuțiilor sociale în sarcina angajaților, spune consultantul fiscal Adrian Bența.



Unele pentru că sunt în insolvență, iar ca să poți majora salariile trebuie să ai acordul creditorilor și să treci printr-o serie de proceduri greoaie. Însă altele vor refuza să o facă pur și simplu, fără a fi constrânse de o astfel de situație. „Ați vorbit cu un reprezentant al unei multinaționale și a spus că nu o să mărească salariile?”, l-au întrebat pe Adrian Bența jurnaliștii Claudiu Pândaru și Florin Negruțiu în emisiunea „În fața ta”, de la Digi24.



Companiile de stat au cele mai mari datorii la pensii, sănătate, șomaj



Adrian Bența a confirmat că a vorbit cu CFO-oul unei multinaționale, care i-a spus că nu le va mări salariaților brutul.

„Nu (n.r. - le va mări) și are o explicație absolut logică. El a spus așa: Noi suntem din ‘91 în România, în 2004 când s-a introdus cota unică era impozitul 35-40% pe venit. Când s-a redus la 16%, niciun salariat român nu a venit să ceară: Micșorați, ca să ia același salariu în mână. A zis: Această reducere de impozit ni se cuvine, prin urmare, nici noi nu o să facem vreo creștere de brut”, a declarat Bența.

Afirmațiile sale vin în contextul în care premierul Mihai Tudose susținea în luna februarie, că a vorbit cu patronatele care vor crește salariile, fără a arăta cu ce patronate a vorbit și ce garanții a primit în acest sens. „În mediul privat în niciun caz nu vor scădea, acolo pot să crească, am vorbit cu angajatorii, am vorbit cu patronatele, chiar sunt fericiţi că în aceeaşi anvelopă salarială, la aceleaşi cheltuieli cu personalul pot creşte lefurile. În ceea ce priveşte angajaţii la stat, bugetarii, toate vor creşte”, spunea Tudose.

O temă recurentă în discursul coaliției aflate la putere este aceea a firmelor private care nu plătesc contribuția angajaților, situație care ar urma să dispară odată cu transferarea lor. Însă Fiscul arată că marile restanțe la acest capitol le au tocmai companiile de stat. Un număr de 157.798 angajatori au restanțe de 15,99 miliarde lei în contul contribuțiilor sociale obligatorii pentru pensii, sănătate și șomaj, potrivit datelor furnizate, marți, de către Agenția Națională de Administrare Fiscală și publicate de Digi24. Primii șase datornici sunt toți mari companii de stat și datorează impreună șase miliarde lei, adică 37,5% din totalul restanțelor.

„Din totalul de 583.170 de angajatori, persoane fizice sau juridice din România, 157.798 de angajatori au restanțe de 15,99 miliarde lei în contul contribuțiilor sociale obligatorii pentru pensii, sănătate și șomaj, conform declarațiilor fiscale, a deciziilor de impunere și a deciziilor de calcul accesorii și obligații fiscale suplimentare emise de ANAF”, se menționează în comunicatul instituției.

